Ego Renerus, dominus Acrimontis notum facio presentibus et futuris presentem paginam inspecturis quod, cum timore et amore Dei me conscientia remordent eo quod aliqua de capitalibus fratrum Morimundi, Cysterciencis ordinis, Lingonensis diocesis, habuissem, devocione ductus, pro reconpensatione et pro salute anime mee et animarum antecessorum meorum, concessi et dedi eis ad puram elemosinam jure perpetuo possidendam terram quam habebam ante grangiam eorum que vocatur Andoevre, que terra sita est in termino Martini Campi, sicuti continetur infra metas quas ego et homines mei posuimus concordia magistri grangie prelibate, demetando ipsam terram a finagio de Sarcues, cujus terre termini extenduntur a Cumba Helvini usque ad cumbas que sunt ante portam grangiae de Andoevre sepefate. Hanc terram ego Renerius, dictus dominus de Acrimontis, supradictis fratribus, laude et assensu Elisabeth uxoris mee et Aledis filie mee, dedi libere possidendam et de omnibus qui sunt vel erunt eis in perpetuum guarentibo. Et hec terra est et tenetur de elemosina Acrimontis. Ut autem hec mea donacio robur habeat, firmitatis presentem cartam sigilli mei testimonio communivi. Actum anno Domini M° CC° XL° IIII°, mense maio, feria VIa post Penthecosten.